ཞིན་ཧྭ་གསར་འགྱུར་ཁང་གི་གློག་འཕྲིན་ལྟར།རྒྱལ་ཁབ་ཀྱི་ཀྲུའུ་ཞི་ཞི་ཅིནཕིང་གིས་ཚེས་བཅུ་གཉིས་ཉིན་ཧྥོ་ལ་ཏེ་ཝོ་སི་ཐོ་ཁི་ནས་འཇར་པན་གྱི་དབུ་བཞུགས་བློན་ཨན་པེ་ཅིན་སན་ལ་མཇལ་འཕྲད་གནང་།ཞི་ཅིན་ཕིང་གིས་ཐོག་མར་འཇར་པན་ཀོན་ཞི་ས་ཁུལ་དང་པེ་ཧེ་ཏའོ་ནས་ཉེ་སྔོན་བྱུང་བའི་མཚོ་རླུང་དང་ས་འགུལ་གྱི་གནོད་འཚེ་ལས་སོ་སོར་མི་སྣར་ཤི་རྨས་དང་རྒྱུ་ནོར་གྱི་གྱོང་གུན་ཚབས་ཆེན་བྱུང་བའི་ཐད་ནས་འཚམས་འདྲི་བྱས།ཞི་ཅིན་ཕིང་གིས་བསྟན་དོན།མིག་སྔར་རྒྱལ་སྤྱིའི་གནས་བབ་ལ་གཞི་ནས་རྙོག་འཛིང་གི་འགྱུར་ལྡོག་སྣ་ཚོགས་འབྱུང་བཞིན་ཡོད་པ་དང་།གཏན་འཇགས་མིན་པ་དང་གཏན་འཁེལ་བྱེད་དཀའ་བའི་རྒྱུ་རྐྱེན་སྣ་ཚོགས་ཇེ་མང་ལ་འགྲོ་བཞིན་ཡོད།ཀྲུང་གོ་དང་འཇར་པན་གཉིས་ནི་འཛམ་གླིང་གི་དཔལ་འབྱོར་ཚོགས་པ་གཙོ་བོ་དང་ས་ཁུལ་གྱི་གལ་ཆེ་བའི་རྒྱལ་ཁབ་ཡིན་པའི་ཆ་ནས།ཐུན་མོང་གི་འོས་འགན་ཁུར་དུ་བླངས་ཏེ།འཛམ་གླིང་ཡོངས་ལ་སྲུང་སྐྱོང་དང་ས་ཁུལ་གྱི་ཞི་བདེ་འཇགས་གཏན་འཇགས་དང་དར་རྒྱས་གོང་འཕེལ་གྱི་ཐད་ལ་འཛུགས་སྐྲུན་རང་བཞིན་གྱི་ནུས་པ་འདོན་དགོས།ད་ལོ་ནི་ཀྲུང་གོ་དང་འཇར་པན་གཉིས་ཀྱིས་ཞི་བདེ་འཛའ་མཐུན་ཆིངས་ཡིག་བཀོད་ནས་ལོ་ངོ་བཞི་བཅུ་ལོན་པའི་ལོ་རེད།ཉེ་བའི་དུས་སྐབས་ཤིག་གི་རིང་ལ་དབུ་བཞུགས་བློན་ཆེན་དང་འཇར་པན་སྲིད་གཞུང་གིས་ཐེངས་མང་པོར་ཀྲུང་གོའི་འབྲེལ་བའི་ཐད་ནས་ཧུར་བརྩོན་རང་བཞིན་གྱི་རྣམ་འགྱུར་མང་པོ་བསྟན་པ་དང་།ཕྱོགས་གཉིས་ཀྱིས་མཉམ་དུ་འབད་བརྩོན་བྱས་འོག་རྒྱལ་ཁབ་གཉིས་ཀྱི་འབྲེལ་བ་གཞི་ནས་ཡང་དག་པའི་བགྲོད་ལམ་དུ་བསྐྱོད་པར་མ་ཟད།འཕེལ་རྒྱས་དང་ལེགས་བཅོས་ཀྱི་གོ་སྐབས་གལ་ཆེན་དང་འཕྲད་ཡོད།གནས་བབ་གསར་བའི་འོག་ཏུ་ང་ཚོ་མུ་མཐུད་དུ་མདུན་སྐྱོད་བྱེད་པ་དང་ལེགས་བཅོས་ཀྱི་གནས་བབ་བཟང་བོ་རྒྱུན་འཁྱོངས་བྱས་ཏེ།ཀྲུང་གོ་དང་འཇར་པན་གཉིས་ཀྱི་འབྲེལ་བ་གཏན་འཇགས་ཀྱི་ཁྲོད་ནས་འཕེལ་རྒྱས་སུ་འགྲོ་བར་སྐུལ་འདེད་བཏང་ནས་འཕེལ་རྒྱས་ཀྱི་གྲུབ་འབྲས་གསར་བ་ལེན་དགོས་ཟེར།